Poliisi aikoo tutkia Tampereen mielenosoituksen ns. vastamielenosoituksen tapahtumia. Lähtökohtana on, että vastamielenosoittajien toimia tutkitaan epäiltynä väkivaltaisena mellakkana.

Parhaillaan poliisi koostaa asiasta esitutkintamateriaalia.

Poliisin mukaan vastamielenosoittajat heittelivät paukkupommeja toisia mielenosoittajia, poliisia ja autoja kohti. Lisäksi joukko yritti hyökätä varsinaisen mielenosoittajaryhmän kimppuun.

Poliisin tietojen mukaan kukaan ei loukkaantunut paukkupommeista.

Yhteensä tapahtumien aikana otettiin kiinni neljä ihmistä. Kaikki he ovat vastamielenosoittajia. Yksi otettiin kiinni pahoinpitelystä epäiltynä, yksi vaaran aiheuttamisesta ja kaksi poliisilain perusteella rikoksilta ja häiriöiltä suojaamiseksi.

Ainakin yhden kiinniotetun epäillään kuuluvan antifasistiseen ryhmään.

Mielenosoitusten takia liikenne kaupungin kaduilla oli useita kertoja pysähdyksissä ja junaliikenne Poriin ja Vaasaan muutaman hetken pysähdyksissä vastamielenosoittajien käveltyä kiskoilla.

Kaikkiaan poliisi luonnehti tapahtumia poikkeuksellisiksi. Loukkaantumisia poliisin tietoon ei ole tullut.